โฆษก กอ.รมน.แสดงความเสียใจผู้สูญเสีย ระบุคนร้ายต้องการทำลายชีวิต ทรัพย์สิน ภาพรวมประเทศ
พ.อ.ปราโมทย์ พรมอินทร์ โฆษกกองอำนวยการรักษาความมั่นคงภายในภาค 4 ส่วนหน้า ลงพื้นที่เกิดเหตุการณ์คนร้ายลอบนำระเบิดถังแก๊สปิ๊กนิกซุกในรถจักรยานยนต์น้ำหนัก 20 กิโลกรัม แล้วนำมาจอดที่ด้านหน้าร้านเขียงหมู ภายในตลาดสดพิมลชัย (ตลาดรถไฟ) โดยแถลงชี้แจงเหตุการณ์ที่เกิดขึ้นว่า กลุ่มคนร้ายได้สร้างสถานการณ์ความรุนแรงลอบวางระเบิดแสวงเครื่องประกอบในรถจักรยานยนต์ เป็นเหตุให้มีผู้เสียชีวิต 3 ราย และได้รับบาดเจ็บ 18 ราย ในนามของทุกภาคส่วน ทั้งเจ้าหน้าที่รัฐ ประชาชน ขอแสดงความเสียใจกับทางญาติของครอบครัวที่เสียชีวิตและบาดเจ็บ พร้อมขอวิงวอนให้ทุกฝ่ายร่วมกับประฌาม ในพฤติกรรมอันสุดโต่ง และความชั่วร้ายต่อเหตุการณ์ที่เกิดขึ้น 

เหตุการณ์ที่เกิดขึ้น พล.อ.ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลางโหม และผู้บัญชาการทหารบก ได้รับรายงานในเบื้องต้นและได้สั่งการให้ทาง พล.ท.ปิยวัฒน์ นาควานิช แม่ทัพภาคที่ 4 ดำเนินการใน 2 เรื่องใหญ่ คือ การดำเนินการให้ความช่วยเหลือผู้ที่เสียชีวิตและได้รับบาดเจ็บจากเหตุการณ์ดังกล่าวอย่างเร่งด่วน ในการตั้งศูนย์เยียวยาช่วยเหลือในที่เกิดเหตุและการเร่งรัดติดตามคนร้าย ซึ่งขณะนี้ทางเจ้าหน้าได้รวบรวมวัตถุพยานในที่เกิดเหตุ ตรวจสอบภาพจากกล้องวงจรปิด ซึ่งการตรวจสอบในเบื้องต้นขณะนี้รู้เบาะแสคนร้ายแล้ว ซึ่งขั้นตอนต่อไปการบังคับใช้กฎหมายกับผู้ที่ก่อเหตุและผู้ที่อยู่เบื้องหลังกับเหตุการณ์ในครั้งนี้  และขอความร่วมมือกับพี่น้องประชาชนในทุกพื้นที่ข่วยกันสอดส่องดูแล ช่วยกันเป็นหูเป็นตา ซึ่งที่ผ่านมา ในเขตเทศบาลนครยะลาไม่มีเหตุการณ์เกิดขึ้นมาเป็นเวลานานหลายปี ซึ่งเกิดจากการดูแลของเจ้าหน้าที่หน่วยงานความมั่นคง และภาคประชาชนอย่างเข้มแข็ง สำหรับกลุ่มที่ก่อเหตุในพื้นที่เป็นกลุ่มเดิมๆ ที่ก่อเหตุในครั้งนี้ ขอเวลาให้ทางเจ้าหน้าที่ได้ตรวจสอบ ซึ่งมีฐานข้อมูลอยู่แล้ว 

จากเหตุการณ์ในครั้งนี้ เป็นเครื่องบ่งชี้ชัดเจนว่ากลุ่มคนร้ายยังไม่ละความพยายามในการก่อเหตุ ต้องการทำลายชีวิต ทรัพย์สินประชาชน การทำลายภาพรวมเศรษฐกิจ และการทำลายความเชื่อมั่นในระบบอำนาจรัฐ สำหรับข้อมูลด้านการข่าว มีการติดตามและการแจ้งเตือนมาอย่างต่อเนื่อง ว่า ถึงแม้ในห้วงที่ผ่านมาเหตุการณ์ลดลงอย่างต่อเนื่อง แต่ความพยายามของคนร้ายที่ต้องการก่อเหตุในพื้นที่เขตเมือง ซึ่งเป็นพื้นที่ ที่สามารถสร้างความสูญเสีย ทั้งชีวิตและทรัพย์สินจำนวนมาก และเป็นพื้นที่สามารถสร้างความสั่นคลอนในระบบอำนาจรัฐได้ ดังนั้นรัฐจะไม่ตอบโต้ แต่จะใช้กระบวนการทางกฎหมาย การบังคับใช้กฎหมาย ขอเวลาให้ทางเจ้าหน้าที่ในทำงานการติดตามคนร้ายที่ก่อเหตุในครั้งนี้